Birt þann 12. nóvember , 2012 | Höfundur : Nörd Norðursins Rýnt í stiklu : World War Z Ég er mikill áhugamaður um hamfaramyndir og ein mynd sem ég bíð í ofvæni eftir er nýjasta mynd leikstjórans Marc Forster , World War Z , sem frumsýnd verður á næsta ári . Forster á að baki margar áhugaverðar myndir en þó misgóðar eins og Monster´s Ball , Finding Neverland , The Kite Runner og Bond myndina , Quantum of Solace . World War Z gerist eins og svo margar hamfaramyndir í stórborg og að sjálfsögðu í New York . Allt frá því að stóra górillan olli usla í borginni í myndinni King Kong ( 1933 ) þá hefur Hollywood verið upptekið af því að eyðileggja stóra eplið sem aldrei sefur . Hollywood lét þó borgina í friði í dágóðan tíma eftir hryðjuverkaárásirnar 11. september 2001 . En árásirnar á New York þann dag endurspegluðu að einhverju leyti atriði úr hamfaramyndum og eflaust hefur mörgum fundist þeir vera að horfa á atriði úr hamfaramynd þegar myndir af atburðunum birtust á sjónvarpsskjánum . Það er þó hægt að ímynda sér að árásirnar 11. september hefðu orðið enn meira áfall ef ekki hefði verið fyrir birtingarmynd árása á borgina í hamfaramyndum í gegnum tíðina . Susan Sontag skrifaði áhrifamikla grein , The Imagination of Disaster , um áhrif hamfaramynda og vísindaskáldskaparmynda sem gefin var út árið 1961 . Þar talar hún um að hamfaramyndir geti vanið okkur við að horfa á hrylling hamfara . Þær búi sálartetrið undir hamfarir og heimsslit að vissu leyti . Ergo : hamfaramyndir voru búnar að búa fólk undir árásirnar 11. september samkvæmt Sontag . En nú að stiklunni fyrir myndina . Það er ljóst að myndin er uppvakninga-heimsslitamynd ( zombie apocalypse movie ) en uppbyggingin minnir um margt á hefðbundna frásagnaruppbyggingu annarra heimsslitamynda af stiklunni að dæma . Við sjáum í byrjun New York borg og bílaröð svo langt sem augað eygir . Í umferðaröngþveitinu sitja í bíl sínum hjónin Gerry Lane ( Brad Pitt ) og Karen Lane ( Mireille Enos ) og dætur þeirra í aftursætinu . En ólíkt hefðinni þá eiga þau ekki eina dóttur og einn son , sem kemur eiginlega mjög á óvart . Fljótlega kemur í ljós að það er ekki allt með feldu , mikil sprenging verður . Gerry Lane er greinilega maður sem er óhræddur og lætur sig hlutina varða . Hann stígur út úr bílnum til þess að athuga hvað er um að vera . Þegar lögreglumaður skipar honum svo að setjast inn í bílinn gerir hann það . Sorpbíll kemur svo með miklum hvelli og keyrir yfir lögregluþjóninn . Það verður greinilega mikill hamagangur í byrjun myndarinnar , fjölskyldan virðist þurfa að flýja úr bíl sínum og setjast upp í húsbíl og keyra út úr borginni . Enda svo reyndar á flugmóðurskipi en það er bara gott og blessað . Ekki óvanalegt að sjá byggingu Sameinuðu þjóðanna í stórslysamyndum . Tákn samstöðu . Það er líka hugsanlegt að þyrlan sem sést á myndinni sé að koma frá byggingunni . Lane sést tala við tvo jakkafataklædda menn sem sitja í þyrlunni og virðast þeir vera háttsettir embættismenn því Lane virðist geta nálgast mikilvægar upplýsingar hjá þeim . Greinilegt að Lane er ekki bara venjulegur Jón út í bæ . Það er líklegt að Lane vinni hjá Sameinuðu þjóðunum sem vísindamaður eða eitthvað því um líkt því nærveru hans er óskað af einhverjum ástæðum sem koma ekki fram í stiklunni , af sjóliðsforingjanum Mullenaro ( David Andrews ) sem sést á myndinni hér fyrir ofan . Ef eitthvað er að marka stikluna þá virðist myndin taka óvænta stefnu og færa bardagana við uppvakningana til miðausturlanda , eflaust táknræn nálgun . Ólíkt uppvakningum í öðrum myndum og þáttaröðum eins og í sjónvarpsþáttunum The Walking Dead , þá eru þessir uppvakningar ansi fráir á fæti og satt best að segja þá gefur það myndinni ákveðinn slagkraft og eykur á spennuna , ef eitthvað er að marka stikluna . Það verður áhugvert að sjá Brad Pitt í hlutverkinu og hvernig leikstjórinn Marc Forster nálgast viðfangsefnið . Ég held það sé hægt að hlakka til , þó svo að galli myndarinnar virðist liggja í tæknibrellunum . En sum atriðin sem koma fram í stiklunni eru eins og klippt út úr tölvuleik og hreint út sagt léleg . Brad Pitt að berjast við uppvakninga , ég hef heyrt þá betri .